Document ID: 32000D0197

ΑΠΟΦΑΣΗ ΤΗΣ ΕΠΙΤΡΟΠΗΣ
της 1ης Μαρτίου 2000
για την τροποποίηση της απόφασης 1999/187/ΕΚ σχετικά με την εκκαθάριση των λογαριασμών που υποβλήθηκαν από τα κράτη μέλη όσον αφορά τις δαπάνες του τμήματος εγγυήσεων του Ευρωπαϊκού Ταμείου Γεωργικού Προσανατολισμού και Εγγυήσεων, τμήμα Εγγυήσεων, για το οικονομικό έτος 1995
[κοινοποιηθείσα υπό τον αριθμό Ε(2000) 486]
(Τα κείμενα στη γερμανική και ιταλική γλώσσα είναι τα μόνα αυθεντικά)
(2000/197/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 729/70 του Συμβουλίου, της 21ης Απριλίου 1970, περί χρηματοδοτήσεως της κοινής γεωργικής πολιτικής(1), όπως τροποποιήθηκε τελευταία από τον κανονισμό (ΕΚ) αριθ. 1287/95(2), και ιδίως το άρθρο 5 παράγραφος 2,
Μετά από διαβουλεύσεις με την επιτροπή του Ευρωπαϊκού Γεωργικού Ταμείου Προσανατολισμού και Εγγυήσεων,
Εκτιμώντας τα ακόλουθα:
(1) Προτού αποφασίσει η Επιτροπή σχετικά με μια δημοσιονομική διόρθωση, στο πλαίσιο της απόφασης εκκαθάρισης των λογαριασμών, είναι αναγκαίο να μπορεί το κράτος μέλος, αν το επιθυμεί, να προσφέρει στη διαδικασία συμβιβασμού που θεσπίζεται με την απόφαση 94/442/ΕΚ της Επιτροπής, της 1ης Ιουλίου 1994, σχετικά με τη θέσπιση διαδικασίας συμβιβασμού στο πλαίσιο της εκκαθάρισης των λογαριασμών του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων(3). Στην περίπτωση αυτή, είναι αναγκαίο να εξετάζει η Επιτροπή, πριν από την απόφαση της, την έκθεση που συντάσσεται από το όργανο συμβιβασμού. Οι προθεσμίες που προβλέπονται γι' αυτή τη διαδικασία δεν είχαν εκπνεύσει για όλες τις επιλέξιμες διορθώσεις κατά την ημερομηνία έκδοσης της απόφασης 1999/596/ΕΚ της Επιτροπής, της 28ης Ιουλίου 1999, που τροποποιεί την απόφαση 1999/187/ΕΚ σχετικά με την εκκαθάριση των λογαριασμών που υποβλήθηκαν από τα κράτη μέλη όσον αφορά τις δαπάνες του τμήματος εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων, για το οικονομικό έτος 1995(4), η οποία τροποποίησε τελευταία την απόφαση 1999/187/ΕΚ της Επιτροπής, της 3ης Φεβρουαρίου 1999, σχετικά με την εκκαθάριση των λογαριασμών των κρατών μελών στο πλαίσιο των δαπανών που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, για το οικονομικό έτος 1995(5). Οι αποφάσεις 1999/187/ΕΚ και 1999/596/ΕΚ δεν αφορούσαν τα αντίστοιχα ποσά των δαπανών που δηλώθηκαν από τα κράτη μέλη στο πλαίσιο του οικονομικού έτους 1995. Η διαδικασία συμβιβασμού ολοκληρώθηκε για όλες τις σχετικές δημοσιονομικές διορθώσεις. Ως εκ τούτου, πρέπει να εκκαθαρισθούν οι σχετικές, δαπάνες με την παρούσα απόφαση.
(2) Στο πλαίσιο της υπόθεσης C-245/97 που εκκρεμεί ενώπιον του Δικαστηρίου, όσον αφορά ιδίως την υπέρβαση των προθεσμιών πληρωμής στη Γερμανία για το δημοσιονομικό έτος 1993 κατά την απόφασης 97/333/ΕΚ της Επιτροπής, της 23ης Απριλίου 1997, για την εκκαθάριση των λογαριασμών των κρατών μελών σχετικά με τις δαπάνες που χρησιμοποιούνται από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, για το οικονομικό έτος 1993(6), η Επιτροπή δήλωσε ότι είναι έτοιμη να αποδεχθεί τις αποδείξεις της τήρησης των προθεσμιών πληρωμής που της παρέσχαν οι γερμανικές αρχές για τις ενισχύσεις στην προσωρινή παύση καλλιέργειας των αρόσιμων γαιών και να αποσύρει τη σχετική δημοσιονομική διόρθωση.
(3) Το άρθρο 8 του κανονισμού (ΕΟΚ) αριθ. 729/70 ορίζει ότι οι δημοσιονομικές συνέπειες των παρατυπιών ή των αμελειών δεν επιβαρύνουν την Κοινότητα, αν απορρέουν από παρατυπίες ή αμέλειες καταλογιστέες στις διοικήσεις ή άλλους οργανισμούς των κρατών μελών. Πρέπει να συμπεριληφθούν στο πεδίο εφαρμογής της παρούσας απόφασης ορισμένες από αυτές τις δημοσιονομικές συνέπειες οι οποίες δεν δύνανται να αναληφθούν από τον κοινοτικό προϋπολογισμό.
(4) Η παρούσα απόφαση δεν προδικάζει τα δημοσιονομικά μέτρα που θα επιβληθούν, σε μια μεταγενέστερη εκκαθάριση λογαριασμών, όσον αφορά τις εθνικές ενισχύσεις ή τις παραβάσεις, για τις οποίες οι διαδικασίες που κινήθηκαν δυνάμει των άρθρων 88 και 226 της συνθήκης εκκρεμούν ή έχουν περατωθεί μετά τις 31 Οκτωβρίου 1999.
(5) Η παρούσα απόφαση δεν προδικάζει τα δημοσιονομικά μέτρα που θα επιβάλει η Επιτροπή, σε μια μεταγενέστερη εκκαθάριση λογαριασμών, βάσει των πορισμάτων των ερευνών που διεξάγονται κατά την ημερομηνία της παρούσας απόφασης, των παρατυπιών δυνάμει του άρθρου 8 του κανονισμού (ΕΟΚ) αριθ. 729/70 ή των αποφάσεων του Δικαστηρίου σε υποθέσεις που εκκρεμούν κατά τις 31 Οκτωβρίου 1999 και αφορούν θέματα που αποτελούν αντικείμενο της παρούσας απόφασης.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα μέρη του παραρτήματος της απόφασης 1999/187/ΕΚ που αφορούν τη Γερμανία και την Ιταλία αντικαθίστανται από το παράρτημα της παρούσας απόφασης.
Άρθρο 2
Τα συμπληρωματικά ποσά των - 74991756585 ιταλικών λιρών και + 485466,68 γερμανικών μάρκων που απορρέουν από τα σημεία 3 του παραρτήματος και επιβάλλονται με την παρούσα απόφαση, καταλογίζονται στις δαπάνες που προβλέπονται στο άρθρο 4 παράγραφος 1 του κανονισμού (ΕΚ) αριθ. 296/96 της Επιτροπής(7), για τον Απρίλιο 2000.
Άρθρο 3
Η παρούσα απόφαση απευθύνεται στην Ομοσπονδιακή Δημοκρατία της Γερμανίας και στην Ιταλική Δημοκρατία.
Βρυξέλλες, 1 Μαρτίου 2000.

Labels: 2
18
15
4